Mestské zastupiteľstva v Košiciach

Z á p i s n i c a
z XII. (mimoriadneho) rokovania Mestského zastupiteľstva v Košiciach
zo dňa 29.1.2008

Prítomní: podľa prezenčných listín

Mimoriadne rokovanie mestského zastupiteľstva otvoril a viedol primátor mesta Košice Ing. František Knapík. Konštatoval, že bolo zaprezentovaných 39 poslancov, takže  rokovanie bolo uznášania schopné.

K programu rokovania 

p. Knapík, primátor mesta Košice  - Mestské zastupiteľstvo bolo zvolané v súlade 
s § 20 ods. 2 	Rokovacieho poriadku  mestského zastupiteľstva. Program bol predložený v pozvánke a materiály boli poslancom MZ doručené elektronicky.

Hlasovanie č. 1 o programe rokovania:
za 44, proti -, zdržal sa 1.

Overovatelia zápisnice:   
Ing. Ján Forgáč
   p. Tibor Horváth

Návrhová komisia:
			KDH				MUDr. Milan Bereš, PhD.
			SDKÚ-DS, SMK		Ing. Eduard Buraš						SMER-SD, ĽS-HZDS	Ing. Jozef Drábik

Hlasovanie č. 2: za 44, proti -, zdržal sa 1.

––-     ––-     ––-

1. Návrh na vstup občianskeho združenia Košická aréna do občianskeho
    združenia Hokejový Club Košice

p. Čečko, námestník primátora mesta Košice – Materiál bol zaslaný so všetkými 
náležitosťami, ktoré má obsahovať. Upozornil na skutočnosť, že dôvodovú správu okomentuje p. Veme, prezident HC Košice. Na otázky ekonomického charakteru zodpovie p. Karafová, finančná riaditeľka HC Košice.

p. Veme, prezident HC Košice – Na mestskom zastupiteľstve bol naposledy v roku 
2003, kedy bolo založené občianske združenie Košická aréna, ktorého bol prezidentom a žiadal o vstup mesta spolu s rozostavanou arénou do tohto občianskeho združenia. Arénu sa im podarilo dokončiť, úspešne funguje už niekoľko rokov. 
HC Košice je majiteľom malého štadióna na Kavečianskej a v prvom roku bol jediným nájomcom v Košickej aréne. Vtedy sa stanovili dosť tvrdé podmienky pre HC Košice, aby Košická aréna vedela fungovať. Nájom pre HC Košice bol neúnosne veľký. Vtedy vyvstal aj problém, ktorý dnes chcú touto účtovnou operáciou vyriešiť. Jedná sa o to, že HC Košice tlačí pred sebou dlhodobo záväzok voči Košickej aréne a nie je schopný ho splatiť. Košická aréna má v tomto roku plánovaných 20 akcií, vie vyrobiť určité prostriedky, preto sa zaviazali, že budú platiť záväzky HC Košice. Ide o 13,6 mil. Sk v roku 2007 a 3,3 mil. Sk v roku 2008. Aby sa to dalo zrealizovať, je potrebný vstup OZ Košická aréna, kde má podiel aj mesto Košice, do OZ HC Košice. Nejedná sa o finančný vstup, ani o finančnú podporu. Ide o to, aby došlo k navýšeniu základného imania OZ HC Košice nepeňažným vkladom. Ak by sa tento krok neurobil, museli by vyhlásiť na seba konkurz.
Nežiadajú o finančnú podporu,  aj keď by ich mesto mohlo podporiť viac, lebo ťahajú dva štadióny a to ten, ktorý vlastnia na Kavečanskej ceste a za druhý platia vysoký nájom. Pritom sú jediným klubom v extra lige z dvanástich, ktorý nemá takúto podporu. Za 5 rokov čo je prezidentom HC Košice tu bol problém s konkurzom mesta, finančná situáciu tu nebola dobrá, no možno je to daň za úspech, lebo vedia fungovať a naplniť rozpočet, hoci od mesta príspevky nedostávajú. Zato futbalisti dostávajú oveľa viac.

V rozprave vystúpili:

p. Halenár, poslanec MZ – Spýtal sa p. Vemeho, aké dôsledky bude mať v jeho očiach
	vyhlásenie konkurzu.

p. Blaškovičová, poslankyňa MZ – V poslednom období sa riešil hlavne košický 
futbal. Hokeju sa mestské zastupiteľstvo venovalo viac v predchádzajúcom volebnom období. Zaujíma ju, koľko prostriedkov mesto investovalo do hokeja a koľko do futbalu, lebo aj s prihliadnutím na nasledujúci materiál sa jej zdá, že príspevky mesta na futbal sú veľmi štedré. Investície sa jej zdajú neprimerané v porovnaní s využívaním Steel arény. Steel aréna vďaka ľuďom, ktorí sa na jej výstavbe angažovali, žije. Je tam množstvo podujatí kultúrnych i športových, využívajú ju ľudia nielen z Košíc, ale z celého okolia. Hokej mesto zviditeľňuje, chystajú sa tu majstrovstvá sveta. Aj keď nie je odborník na šport a mala by sa rozhodovať medzi futbalom a hokejom, tak zvíťazí hokej.

p. Veme, prezident HC Košice -  Ak by HC Košice vyhlásil na seba konkurz, hokej 
v Košiciach by zanikol.

p. Knapík, primátor mesta Košice – Je pravdou, že mesto vložilo do Steel arény časť
finančné prostriedky i nepeňažný vklad formou pozemkov. Snaha mesta pomôcť športu nie je zlá a mesto má aj zo zákona povinnosť vytvárať podmienky pre kultúru, šport, má sa starať o životné prostredie.
V náväznosti na rozpočet sa v roku 2008 plánuje dostavba tréningovej haly, lebo táto akcia do istej miery zaťažuje hokejový klub. Ide o čiastku zhruba 
20 mil. Sk. Je to záväzok mesta aj v súvislosti s blížiacimi sa majstrovstvami sveta v hokeji.
Predložený materiál rieši momentálnu situáciu. Mesto Košice chce  pomôcť hokejovému klubu vzhľadom na to, v akej situácii sa nachádza s prihliadnutím aj na to, že počiatočné parametre neboli celkom dobre odhadnuté.
Konkrétne čísla v tejto chvíli nevie povedať, ale môže to byť pripravené a v písomnej forme doručené.

p. Halenár, poslanec MZ  - V dôvodovej správe sú vypočítané nedostatky vstupu 
mesta do toho občianskeho združenia, pritom návrh na uznesenie znie podporiť vstup.  Dôvodovú správu i návrh na uznesenie predkladá námestník primátora mesta p. Čečko. Požiadal ho o vysvetlenie, že ako to myslel.
Čo sa týka občianskych združení, spoločností s ručením obmedzeným, bude vždy opatrný, keď bude hlasovať ako poslanec o „fiktívnych peniazoch“, ktoré sa len účtovne budú posúvať z firmy do firmy, lebo podľa stanoviska p. Dlhého, zástupcu riaditeľa MMK, je jasné, že niekto utrpí. Nebude to len tak, že všetci si potrasú rukami a povedia, že je to fajn, že sa to urobilo dobre.
Pre neho, ako nového poslanca, je úplne nezrozumiteľný ten prepletenec: Steel aréna, občianske združenie HC Košice , HC Košice, s.r.o. a ešte Košická aréna. Priznal sa, že tomu nerozumie. Beh peňazí je v materiáli pekne naznačený, no nechápe vzájomné väzby.
Poznamenal, že vyhrážka konkurzom ešte nemusí nič znamenať, lebo osobne pozná firmy, ktoré sú v konkurznom konaní dlhé obdobie a pritom dobre fungujú, lebo správca konkurznej podstaty vie tú firmu manažovať tak, že ide. A je veľký predpoklad, že z toho zdravého, čo v tej firme je, sa uspokoja nielen pohľadávky veriteľov, ale je možné, že vznikne niečo nové.

p. Čečko, námestník primátora mesta Košice -  Bolo povinnosťou mesta poukázať na 
možné riziká, hlavne v budúcnosti. Aj keď sa rieši momentálna situácia, popisné deje súvisia s budúcnosťou. Ťažko povedať, ako bude hospodáriť hokejový klub v ďalšom období. A aj keď je mesto iba tretinovým akcionárom v Košickej aréne považoval za potrebné poukázať na to, že model do budúcna je rizikový.

p. Knapík, primátor mesta Košice  - Opravil  p. Čečka, mesto nie je akcionárom 
v občianskom združení, je spoločníkom. Občianske združenie Košická aréna momentálne nie je v žiadnom vzťahu s OZ HC Košice. Až po odsúhlasení na valnom zhromaždení Košickej arény sa bude môcť zlegalizovať táto väzba. Momentálne je to oddelené a medzi týmito dvoma združeniami existuje iba zmluvný vzťah.

p. Karafová, finančná riaditeľka HC Košice –Steel aréna je samostatný právny 
subjekt. Je to občianske združenie, ktoré prenajíma zimný štadión pre HC Košice. To, že tam robí akcie ich núti spätne sťahovať sa na zimný štadión. Ale gro využitia ľadovej plochy uskutočňuje HC Košice, s.r.o., kde patrí extra liga hráči, juniori a dorast. Druhou firmou je občianske združenie HC Košice, pod ktoré patria všetky deti v Košiciach. Sú to deti od hokejových prípraviek a tu spadá aj hokejová škola. Keby sa vyhlásil konkurz, tak by sa museli zrušiť všetky hokejové triedy, ak bude HC v konkurze, nebude sa môcť prihlásiť do žiadnej súťaže, nemôže žiadať ani mesto, ani štát o dotáciu. To nie je len tak. Taká situáciu tu už bola, keď HC VSŽ išiel do konkurzu. Zostal po ňom rozostavaný zimný štadión, ktorý sa riešil roky, ďalej Club hotel a zimný štadión na Kavečanskej ceste, ktorý nakoniec museli kúpiť do svojho vlastníctva.

p. Halenár, poslanec MZ – Kto je majiteľom Steel arény?

p. Karafová, finančná riaditeľka HC Košice – Majiteľom je občianske združenie 
Košická aréna, ktorá ju prenajíma, lebo žije vlastne z prenájmu toho, čo má postavené a tak si zarába na prevádzku haly.

p. Gamcová, poslankyňa MZ – Aj keď patrí medzi fanúšikov hokeja, zatiaľ sa nevie
rozhodnúť, ako bude hlasovať. Občianske združenie, ktoré generuje stratu a ktoré pohltí ďalšie občianske združenie, v ktorom má spoluúčasť mesto, to je situácia, ku ktorej by sa mal vyjadriť aj hlavný kontrolór mesta.

p. Hojer, hlavný kontrolór mesta Košice – Najlepšie je to vystihnuté v tomto materiáli 
na strane č. 3 v bode 3 – Návrh riešenia. Ide tam len o zmenu finančných tokov. Z jedného vrecka sa to vyberie, do druhého sa vloží. Nejde tam o žiadny finančný nárok, ktorý by muselo mesto zo svojho rozpočtu do tejto transakcie dať.

p. Knapík, primátor mesta Košice – Uzavrel rozpravu a dal slovo návrhovej komisii.

p. Buraš, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2  písm. ac)  Štatútu mesta Košice schvaľuje vstup občianskeho združenia Košická  aréna do občianskeho združenia Hokejový  Club  Košice.

Hlasovanie č. 3: za 44, proti 1, zdržal sa 1.

––-     ––-     ––-

2. Návrh na dlhodobý prenájom pozemkov vo vlastníctve mesta Mestskému 
    futbalovému klubu Košice, a.s.

p. Knapík, primátor mesta Košice – Tento materiál už bol predmetom rokovania 
mestského zastupiteľstva v decembri 2007, ale sa neuzavrel. Jedná sa o návrh na dlhodobý prenájom pozemkov vo vlastníctve mesta Košice pre MFK, a.s. za účelom výstavby a prevádzkovania multifunkčného spoločensko-športového areálu  v priestoroch VŠA. Nakoľko sa jedná o vážny zámer a predkladaná forma je náročná a vyvoláva veľa otázok, tak aj to bol dôvod, že ho vtedy nebolo možné schváliť. Bolo treba vydiskutovať viac otázok a rizík v súvislosti s týmto projektom. Rôznia sa názory aj v poslaneckých kluboch. Keď už mesto trochu pomohlo futbalu na nohy, tak by v tom malo pokračovať a zámerom bolo vybudovať aj štadión, ktorý by spĺňal náročné kritéria podujatí medzinárodného charakteru. Zaujímavá je aj možnosť jeho širšieho využitia, nielen pre futbal. Je tu ešte úloha na meste a DPMK vysporiadať odstavné plochy, ktoré dnes využíva DPMK v tomto areáli a v súvislosti s tým ďalšie otázky a to v akom rozsahu bude mesto dopad riešiť, aká alternatíva bude pre mesto a DPMK najprijateľnejšia. Zatiaľ nebol dostatočný priestor ani dosť podkladov, aby sa našlo riešenie a aby to mohlo byť súčasťou materiálu.
Je to projekt, ktorý otvára istý priestor pre vyriešenie nedostatku dobrých hracích plôch s parametrami, ktoré už dnes Európa požaduje a rovnako dáva priestor na všestrannejšie využitie takého objektu.

V rozprave vystúpili:

p. Vargovčák, námestník primátora mesta Košice -  Predniesol spoločný pozmeňujúci 
návrh poslaneckých klubov KDH, SDKÚ, DS, SMK k predloženému návrhu.
Mestské zastupiteľstvo v Košiciach v súlade s platnými zákonmi a všeobecne záväznými predpismi
Vypúšťa :
V bode 5 podmienky prenájmu: 
a) celý text uvedený v druhej odrážke,
	b) celý text uvedený vo štvrtej odrážke.
V bode 6 vypúšťa iné dojednania ods. 6.1, časť „č. 777/2005 a“ a zároveň upravuje slovo „uznesení“ na „uznesenie“.
V bode právo spätnej kúpy  si mesto Košice uplatní ak:
	a) celý text uvedený v druhej odrážke,
	b) celý text uvedený vo štvrtej odrážke.
	Upravuje
	V bode Právo spätnej kúpy si mesto Košice uplatní ak:
Text uvedený pod treťou odrážkou tak, že za slovo súhlas dopĺňa slovo „zástupcov“ a za slovo Košice dopĺňa „v orgánoch MFK, a.s. Košice“.
	Ukladá 
riaditeľovi Magistrátu mesta Košice a hlavnému architektovi mesta Košice vypracovať a predložiť na schválenie zmenu a doplnky územného plánu v lokalite VŠA v k.ú. Košice – Južné mesto na parcelách číslo: 501/10, 501/11, 501/12, 501/13, 501/14, 501/15, 501/17, 501/56, 501/57, 501/59, 501/60, 501/61, 501/108, 501/109, 501/110, 501/259, 501/260, 501/261, 501/262, 501/263, 501/264, 501/265, 501/266, 501/267, 501/268, 501/269, 501/270, 501/361, 501/377, 501/402, 501/407, 501/408, 504/1, 504/2, 504/3, 504/6, 504/12, 501/295 na plochy mestského a nadmestského občianskeho vybavenia a polyfunkčnej zástavby a súčasne aj športovo-rekreačného vyššieho vybavenia. Zodpovední: riaditeľ MMK a hlavný architekt mesta Košice. Termín: jún 2008 – rokovanie mestského zastupiteľstva. 
V texte posledného odstavca uviesť ako samostatný bod 6.2.
Doplniť bod 6.3 – MFK, a.s. Košice umožní prenájom pozemku p.č. 501/361 pre DPMK, a.s.  za 1,- Sk po celú dobu užívania aj spätne od dátumu prevodu pozemku na MFK, a.s.

p. Knapík, primátor mesta Košice – Do pozmeňujúceho návrhu boli doplnené aj 
výstupy z mestskej rady, veci sú však otvorené a treba o nich hovoriť.

p. Halenár, poslanec MZ -  Odznelo tu množstvo formálnych zmien, ktoré by mali byť 
do návrhu zapracované. Požiadal p. Vargovčáka, aby to, čo povedal formálne, povedal aj po slovensky, aby ku každej navrhovanej zmene povedal, aký má význam, aby tomu poslanci rozumeli.

p. Mutafov, poslanec MZ – Požiadal, aby tento návrh dostali poslanci aj v písomnej 
podobe, lebo bolo toho veľa a ťažko sa dá reagovať na všetky prečítané zmeny.

p. Kočiš, poslanec MZ – Upozornil, že v návrhu na uznesenie chýba katastrálne 
územie. Musí to byť uvedené, lebo uznesenie by nebolo právne čisté.

p. Knapík, primátor mesta Košice – Je tam uvedené, že sa jedná o katastrálne územie
	Južné mesto.

p. Kočiš, poslanec MZ - Keby mal materiál v písomnej podobe, tak by si to prečítal.

p. Jenčová, poslankyňa MZ – Ide tu o veľkú plochu, ktorá by mala slúžiť občanom 
Košíc, preto je zhrozená z postupu, aký sa použil pri prerokovaní tohto materiálu.  Kvôli tomuto bodu sa zvolalo mimoriadne zastupiteľstvo, materiál nebol doručený v štandardnom časovom slede a práve preto ju prekvapil návrh p. Vargovčáka za koaličné kluby.  Sú pri takomto štýle práce vôbec potrební ostatní poslanci? Nestačí, aby sa zišli tieto koaličné kluby a odsúhlasili si čo chcú? Je to skutočne vážny materiál. Všetci chcú, aby tieto pozemky slúžili na šport, no správať sa takto nezodpovedne k majetku mesta a prerokovať ho týmto štýlom, keby to ona urobila svojmu miestnemu zastupiteľstvu, tak by išlo minimálne hlásenie na prokuratúru. Požiadala, aby sa použil iný štýl pri prerokovaní tohto materiálu, resp. mala by byť vyhlásená prestávka, aby to mohli s predkladateľom prediskutovať a zodpovedne sa rozhodnúť.

p. Knapík, primátor mesta – Nie je to celkom nový materiál, veď základné informácie
už odzneli na decembrovom zastupiteľstve. Vzišla z neho úloha pripraviť na mimoriadne rokovanie mestského zastupiteľstva kompletnejší materiál. K dispozícii bol už v piatok a to, čo odznelo v úvode rozpravy, je reakciou na výstupy z mimoriadnej mestskej rady, ktorá bola ráno a z včerajšieho rokovania poslaneckých klubov. 
Skôr, ako sa uzavrie rozprava, bude vyhlásená prestávka, aby sa mohli stanoviská ujednotiť. 

p. Forgáč, poslanec MZ – Ešte pred prípravou tohto materiálu požadoval, aby bola 
riešená problematika odstavných plôch DPMK. Ak sa to príjme tak, ako je to predkladané, bude následne vyvolaná investícia pre DPMK cez miliardu Sk. Preto ako predseda dozornej rady DPMK za tento materiál hlasovať nebude.

p. Boritáš, poslanec MZ – Vysvetlil obsah a dôvody pozmeňujúceho návrhu. 
Podmienky prenájmu, druhá odrážka – mesto Košice môže odstúpiť od zmluvného vzťahu aj v prípade, ak na areál nebude v zmluvnej lehote dojednané kolaudačné rozhodnutie. Tento text navrhujú vypustiť z toho dôvodu, že by bolo nevýhodné pre mesto, aby odstupovalo od zmluvy tesne pred ukončením  stavby, pred vydaním kolaudačného rozhodnutia.
Štvrtá odrážka bodu 5 je tiež navrhnutá na vypustenie. Text z pôvodného návrhu: Mesto Košice sa zaväzuje, že umožní MFK Košice po uplynutí 5 rokov od právoplatného kolaudačného rozhodnutia k areálu odkúpiť dotknuté nehnuteľnosti za 1,- Sk bez tiarch.  Keďže tu nedošlo k dohode, je navrhnuté tento bod vypustiť.
Bod 6 – iné dojednania, je tam text: Na pozemky už odpredané podľa uznesenia MZ č. 777/2005 a č. 1138/2006 atď., tak z toho je navrhované vypustiť časť 
č. 777/2005. Toto uznesenie bolo prijaté ako prvé pri zakladaní MFK, a.s. Košice. Bol to vlastne nefinančný vklad do tejto spoločnosti. Všetky záruky sú zachytené v spoločenskej zmluve, ktorá je uzatvorená medzi mestom a MFK. To druhé uznesenie ostáva, aby záruky na pozemky, ktoré tam ďalej ostávajú,  boli podobného charakteru, ako všetky ostatné.
Bod – právo spätnej kúpy, druhá odrážka – Právo spätnej kúpy si mesto Košice uplatní ak na areáli nebude v dojednanej lehote vydané kolaudačné rozhodnutie. Tento bod sa opakuje ako pri minulom ujednaní, no nebolo by výhodné, aby mesto odstúpilo od zmluvy už pred kolaudačných rozhodnutím.
V tretej odrážke je navrhovaný doplnok textu: Návrh spätnej kúpy si mesto uplatní, ak MFK, a.s. Košice nezíska súhlas mesta Košice k zmluve medzi MFK atď.. Výraz „mesta Košice“ sa nahrádza upresňujúcim výrazom „zástupcov mesta Košice v orgánoch MFK, a.s. Košice“.
Znenie štvrtej odrážky: Právo spätnej kúpy mesto Košice uplatní, ak dôjde k zmene spoločníka MFK, a.s. Košice pred začatím výstavby plánovanej stavby, alebo v prípade prevodu nehnuteľností na tretiu osobu.  Vypustenie je navrhnuté z dôvodu, že v MFK, a.s. je futbalový klub s 50 % a mesto Košice tiež s 50 %, takže v žiadnom prípade nie je možné, aby do toho vstúpil ďalší vlastník bez súhlasu obidvoch strán vzhľadom na percentuálny podiel. Preto navrhujú text v tejto odrážke vypustiť.
K piatej odrážke, tá bude iba prečíslovaná. Nebude to odrážka, ale bod 6.2 a text ostáva pôvodný. Takto má uvedený text zmysel a je v poriadku.

p. Halenár, poslanec MZ -  Nerozumie prečítanému výpočtu pozemkov. Nerozumie 
tomu, aký to má zmysel? Má z toho pocit takého revolučného nadšenia, ako tu bude dobre, keď príde privátna firma, dostane od mesta pozemky. Najprv to bol prevod za korunu, dnes je predložený návrh na prenájom a očakáva sa, že všetci im začnú za to tlieskať. Obáva sa, že je tam veľa háčikov a najväčší je ten, že je tu prezentované nezodpovedné správanie sa  k majetku mesta. A to je ten najvážnejší problém. Už minule poslankyňa Gamcová dôrazne žiadala, aby bola hodnota pozemkov, ktorá je predmetom tohto zámeru, vyčíslená aspoň v znaleckej hodnote. Žiaľ, ani v decembri, ani dnes tu nepadlo ani slovo o hodnote týchto pozemkov, ani znaleckej, ani trhovej. Je to veľká nezodpovednosť manažérov mesta. Ak by poslanci poznali aspoň znaleckú hodnotu pozemkov, vedeli by zaujať stanovisko k tomu, či by náhodou nebolo lepšie, aby mesto Košice predalo svoje obchodné podiely v MFK, a.s. a normálne, na komerčnej báze, pristupovalo k celému problému, ako to nazýva on,  slovenskej žumpy zvanej futbal. Ak má niekto aspoň čiastočné informácie o tom, čo sa deje v slovenskom futbale, musí byť pred takýmto návrhom mimoriadne opatrný. Jemu sa nepáči hlavne z hľadiska ľahostajného prístupu k majetku.
Všetci vedia, ako zúfalo toto mesto potrebuje peniaze na rôzne účely. O to viac ho zaráža, že tu ako keby o peniaze nešlo, ale iba o podporu nejakého športu, pritom on si to nemyslí. Ak by išlo o podporu športu, tak by tieto návrhy boli predložené na komisii dopravy a výstavby, dostali by ich všetci poslanci s dostatočným predstihom a s komplexnými informáciami, aby mohli zaujať slušné stanovisko, aby sa nemuseli ponáhľať s rozhodnutím Tento spôsob práce mu pripomína rok 2004, keď sa prejednával Aupark, keď na rokovanie mestského zastupiteľstva bol vsunutý bod na odpredaj pozemkov na tento účel a poslanci sa rozhodli v priebehu schôdze. Spôsob, akým mesto pristupuje k investorom, vylučuje aktívnu účasť komisii mestského zastupiteľstva, takže on na komisii sedí celkom zbytočne. Najvážnejšia úloha, ktorú riešili bol psí útulok pri Haniske. Množstvo investorov, ktorí majú záujem o pôsobenie v Košiciach, chodí asi inými cestami a poradné orgány mesta sú z celého procesu vylúčené.

p. Jenčová, poslankyňa MZ  - Požiadala p. Boritáša, aby do svojho pozmeňujúceho 
návrhu pojal aj nasledovnú úpravu: Pri podmienkach prenájmu v tretej odrážke je uvedené, že mesto dáva súhlas na ďalší prenájom tretím osobám. Navrhla doplniť vetu o text „ktorý je v súlade so zámerom výstavby a prevádzkovania multifunkčného spoločensko-športového areálu Košice.

p. Boritáš, poslanec MZ –Nie je predkladateľom pozmeňujúceho návrhu, ale 
odporučí predkladateľovi, aby to doplnil, lebo ide o zabezpečenie areálu a jeho prevádzkovanie.

p. Vargovčák, námestník primátora mesta Košice – Osvojil si návrh p. Jenčovej
	a dopĺňa ho do svojho pozmeňujúceho návrhu.
Odpovedal na otázku p. Halenára – V podstate sa jedná o to, aby bola pripravená zmena územného plánu v časti, kde je teraz starý štadión. Nový štadión už bude na inom mieste, preto treba riešiť to staré miesto. 

p. Halenár, poslanec MZ – Ešte v decembri dostali na formáte A4 ledva viditeľnú 
mapku a aj keď nemá dôvod neveriť p. námestníkovi, že to nie je tak, ako on hovorí, ale predkladať tak vážny pozmeňujúci návrh bez toho, aby hneď vedeli, o ktoré pozemky sa jedná, tak to sa mu zdá zvláštne. Výpočet parciel nestačí. Tak to vidí, že poslanci sú tu na to, aby zdvihli ruku a nestarali sa o to, čo je za tými číslami.

p. Kočiš, poslanec MZ – Požiadal predkladateľa, aby do návrhu na uznesenie vsunul 
slovíčko „právoplatného“ stavebného povolenia, lebo len na základe vydania stavebného povolenia sa nemôže začať s výstavbou. To musí nadobudnúť právoplatnosť.
Zároveň požiadal o prehodnotenie tohto návrhu a v texte slovo „mesto“ zameniť za slovo „zástupcov“ a slovo „Košice“ doplniť „v orgánoch MFK, a.s. Košice“ a to z toho dôvodu, že títo traja zástupcovia mesta v orgánoch, budú čosi ako komisia na predaj a prenájom majetku a mestské zastupiteľstvo sa zbaví práva kontroly.
Aká bude ich spoločenská zmluva? Ako si mesto bude uplatňovať nárok škody v prípade zlých rozhodnutí?

p. Filipko, námestník primátora mesta Košice – V úvode už bol načrtnutý problém, 
ktorý ostal nedoriešený a to problém odstavnej plochy DPMK pre autobusy. Pri stanovení termínu rokovania tohto mimoriadneho mestského zastupiteľstva nebolo ani možné odhadnúť časový priestor, ktorý je potrebný na to, aby sa vyriešil tento problém. Treba si uvedomiť, že vybudovanie novej odstavnej plochy pre autobusy znamená pre DPMK, resp. mesto Košice veľké náklady. Sú to náklady na prekládku stanice na čerpanie CNG plynu, ktoré zatiaľ nemá vyčíslené. Ďalej sú to náklady na samotnú odstavnú plochu. Znamená to výkup pozemkov, infraštruktúru, technické zázemie, dielne, šatne, sociálne zázemie. Dá stanoviť istý postup dočasného riešenia, ale musí to spieť aj k definovaniu konečného riešenia. Faktom je, že súčasná situácia bola ešte v minulosti definovaná ako dočasné riešenie a že samotný DPMK a mesto Košice v horizonte niekoľkých rokov budú zvažovať, ako tento problém riešiť, no nečakali, že sa to bude musieť riešiť v tomto roku a v rozpočtoch budúcich rokov. Včera dostal od DPMK informáciu o možných odstavných plochách pre autobusy. Súčasný stav je 17 hektárov a z toho časť pozemku patrí MFK. 
Rokoval s p. Podolákom, ktorý je aj majiteľom spoločnosti Steel Trans Košice. Ten ponúkol areál na Rozvojovej ulici o rozlohe vyše 2 hektárov. kde boli plánované priestory pre odstavenie kamiónov a zázemie. Podľa stanoviska DPMK toto územie je postačujúce zhruba pre 60 autobusov, oproti súčasným odstavným plochám pre 110 autobusov. Ďalej p. Podolák navrhol, aby on tento areál dostaval, nakoľko má platné stavebné povolenie. Odhadované náklady sú zhruba 100 mil. Sk. Po dostavbe je ochotný tento areál prenajať DPMK v cene 100,- Sk/m2, alebo rokovať o zámene pozemkov s mestom Košice a prípadným vysporiadaním nákladov, ktoré už investoval do týchto priestorov. To je prvé riešenie. 
Druhé riešenie, ktoré bolo aj zahrnuté do územného plánu, je priestor za areálom Pema o rozlohe cca 5 hektárov. Je tam spracovaná štúdia, ktorá hovorí o vybudovaní odstavnej plochy, tzv. autobusového závodu pre parkovanie zhruba 200 autobusov, samozrejme s výstavbou rôznych objektov a hál. Náklady na realizáciu tohto projektu na cenovej úrovni roku 2008 sú vyčíslené vo výške 660 mil. Sk. K tomu sa musí dopočítať suma za výkup pozemkov, ktorá sa odhaduje na 100 mil. Sk.
Ďalším riešením je areál v susedstve DPMK, o ktorom sa na mestskom zastupiteľstve už hovorilo, ktorý patrí firme Afest. Treba však posúdiť vplyv na životné prostredie a obytnú zónu, či je vôbec možné ho tam umiestniť.
Možno sú aj ďalšie alternatívy, no musí to posúdiť Útvar hlavného architekta. Hovoril o tom preto, lebo tento problém sa v spolupráci s DPMK musí vyriešiť, ak mestské zastupiteľstvo príjme predložené uznesenie.
Preto pred uskutočnením vkladu pozemkov do MFK formou dlhodobého prenájmu navrhol stanoviť jasný postup riešenia náhradnej odstavnej plochy pre autobusy DPMK, môžu byť aj krátkodobé s víziou dlhodobého riešenia.  Z toho dôvodu nepovažuje za správne, bez vyriešenia tohto problému. schváliť navrhované uznesenie, aj keď ho pokladá za dobré. Ak by sa toto uznesenie schválilo, pre ďalších rokovaniach by sa mesto dostalo do nevýhodnejšej polohy.
Upozornil ešte na časť pozmeňujúceho návrhu pod bodom 6.3, ktorý predniesol p. Vargovčák. Zrejme pri prepisovaní tam došlo k vynechaniu sumy a to je 
1,- Sk/rok. Recipročne za to požaduje, aby nájom za pozemok pod čerpacou plničkou CNG plynu bol za 1,- Sk, keďže DPMK užíva tento pozemok a neplatí nájom. Tento problém otvoril MFK a požadoval, aby bola uzavretá nájomná zmluva s DPMK. 
Predniesol návrh na uznesenie, ktorý  by mohol riešiť dnešnú situáciu. Mestské zastupiteľstvo v Košiciach berie na vedomie pripravený návrh podmienok pre dlhodobý prenájom pozemkov do majetku spoločnosti MFK, a.s. Košice  za účelom výstavby a prevádzkovania multifunkčného športového areálu Košice. Žiada primátora mesta Košice rokovať s predstaviteľmi MFK, a.s. Košice s prihliadnutím na stanoviska a potreby DPMK a.s. a stanoviska ÚHA mesta Košice o riešení odstavnej plochy autobusov DPMK, a.s.. Riešenie aj s finančným vyčíslením možných alternatív predložiť na rokovanie MZ. 

p. Balún, poslanec MZ – Ak dobre rozumel návrhu, mesto Košice prenajme pozemky 
za 1,-  Sk a za svoju štedrosť zaplatí miliardu, aby mohlo riešiť svoj mestský podnik?

p. Matoušek, poslanec MZ – Problém, na ktorý upozornil p. Filipko, podstatne mení
obsah dnešného rokovania. Ma pripravených niekoľko návrhov, aby sa napravili právne nedostatky, ktoré už spomínal na mestskej rade. 
V bode 5, kde sa používa výraz mesto, treba použiť výraz mesto Košice. To isté je aj v ďalších odrážkach.
V bode 6 je už navrhnutá zmena na doplnenie slova „zástupcu“, no nie je upresnené o akých zástupcov sa jedná, či to budú zástupcovia mesta v MFK, alebo iní zvlášť na to splnomocnení zástupcovia. Len mesto Košice môže vykonávať dôležité rozhodnutia v tejto akciovej spoločnosti. Zástupcovia môžu byť splnomocnení na niektoré úkony a rozhodnutia. Majú svoje právomoci v predstavenstve a dozornej rade s úplne iným obsahom. Uvedený text podľa jeho názoru nie je správny a spracovatelia by si na také veci mali dávať pozor. K takýmto vážnym materiálom by očakával aj výklad právneho oddelenia. Ak sa to opomenie, potom sa o takto predloženom návrhu nemôže hlasovať.

p. Halenár, poslanec MZ -  Padla tu otázka ohľadom ceny pozemkov a patrilo by sa ju 
zodpovedať, aby si poslanci vedeli zrovnať, o čo sa jedná. Ide tu o biznis a celá táto investícia má investorovi vyniesť peniaze. Netreba sa prikrývať pláštikom pomoci športu. Vyzval všetkých poslancov, že ak nebudú poznať aspoň znaleckú hodnotu predmetných pozemkov, aby nehlasovali ani za pozmeňujúci návrh. Požiadal hlavného architekta mesta, ktorý už v decembri povedal, že s projektom súhlasí, ale nie na tom mieste, aby informoval poslancov, či už zmenil názor a ak nie, tak aké má argumenty proti návrhu.

p. Boritáš, poslanec MZ – Aj keď nie je právnik, zareagoval na vystúpenie poslanca 
p. Matoušeka. Tretia odrážka – právo spätnej kúpy, kde sa výraz „súhlas mesta“ mení na „súhlas zástupcov v orgánoch MFK, a.s. Košice“, by mala byť v poriadku. 
Ak by to bolo schválené v pôvodnom znení tak potom nastane ďalší proces, kde zástupcovia MFK, a.s. Košice, t.j. 50 %-tný akcionár Futbalový klub a 50 %-tný akcionár mesto Košice musia začať rokovať so spoločnosťou E SIDE PROPERTY LIMITED, budú pripravovať návrh spoločnej zmluvy, ak sa dohodnú, tak na základe tejto zmluvy môže sa začať pracovať na projektoch. Rokovania a uzavretá zmluva nebude medzi mestom Košice ako takým a medzi  spoločnosťou E SIDE PROPERTY LIMITED, ale medzi MFK, a.s. Košice, kde má mesto Košice nominovaných svojich predstaviteľov a zástupcov. Tak to bolo vysvetlené aj jemu.

p. Matoušek, poslanec MZ – Vrátil sa k prejednávanému bodu, kde išlo o hokej. 
Nerozumie potom, prečo mestské zastupiteľstvo schvaľovalo vstup do  občianskeho združenia, keď tam má svojho zástupcu, zhodou okolnosti primátora mesta p. Knapíka. Podľa tohto princípu mohol ako zástupca mesta v tejto veci rozhodnúť. Aj podľa toho prípadu to chápe tak, že o majetkových veciach musí rozhodnúť mestské zastupiteľstvo. 

p. Knapík, primátor mesta Košice – Ako zástupca mesta v občianskom združení 
Košická aréna ak by rozhodol, že súhlasí, ak by to bolo na programe valného zhromaždenia a nemal by súhlas, alebo aspoň podporné stanovisko mestského zastupiteľstva, tak by v zmysle Štatútu mesta prekročil svoje kompetencie, ktoré zo zákona a v zmysle Štatútu má. Preto je tento bod na programe tohto mimoriadneho rokovania mestského zastupiteľstva.

p. Hojer, hlavný kontrolór mesta Košice – Zareagoval na niektoré otázky, ktoré boli
	počas rozpravy vznesené. 
K cene pozemkov – Výmera týchto pozemkov, ktorá by sa mala vložiť do tejto spoločnosti je 30671 m2. V rokoch 2004 až 2006 bolo v bezprostrednom okolí týchto pozemkov schválených 6 predajov, kde sa cena pohybovala od 1.500,- do 3.050,- Sk/m2. Ak by sa zobrala táto cena, tak sa rozpráva o hodnote 46 až 92 mil. Sk.
Týmto prevodom sa mesto dostane do konfliktu so zákonom o štátnej pomoci. Zákon o štátnej pomoci zakazuje poskytovanie štátnej pomoci, ktorá narušuje, alebo hrozí narušením hospodárskej súťaže tým, že zvýhodňuje určitých podnikateľov. Nepriamou formou štátnej pomoci je najmä predaj nehnuteľného majetku štátu, alebo obce za cenu nižšiu, ako je trhová cena. V súčasnom právnom stave nie je možné sľúbiť investorovi, že sa mu za 5 rokov predá tento pozemok za korunu. Musí sa mu predať minimálne v trhovej hodnote a pokiaľ by aj došlo k predaju za korunu, tak komisia európskeho spoločenstva rozhodne o tom, že investor musí doplatiť sumu do výšky trhovej ceny.
Časť tohto areálu bude slúžiť na komerčné využitie. V materiáli, ktorý bol na mestskom zastupiteľstve v decembri 2007 sa uvažovalo s prenájmom priestorov o rozlohe cca 5000 m2. Takto dochádza k znevýhodneniu ostatných podnikateľov, ktorí stavajú v okolí svoje prevádzky na zakúpených pozemkoch, ktorí nedostalo od mesta pozemok za korunu.
Na grafickej prílohe je pozemok 501/13, bez ktorého sa údajne nedá postaviť tento areál a tento pozemok bol daný MFK v jednom balíku s ostatnými pozemkami, ale v auguste 2007 došlo k jeho predaju firme ST Trade, a.s.. V tejto akciovej spoločnosti je štatutárnym orgánom osoba, ktorá je totožná s konateľom MFK. V podstate sa teraz bez tohto pozemku nedá areál postaviť.

p. Halenár, poslanec MZ -  Od manažérov MFK by rád počul nejakú reakciu na to,
čo teraz povedal hlavný kontrolór mesta.  Teraz to vyzerá tak, že mesto dáva pozemky MFK, a.s. a konateľ ich potom prevádza  do privátnych rúk. Požiadal o vyjadrenie.

p. Knapík, primátor mesta Košice – Na júnovom MZ v roku 2007, keď sa riešila strata 
MFK, prijalo sa uznesenie, na základe ktorého mesto súhlasilo s odpredajom pozemku vloženého do MFK a suma získaná jeho predajom mala slúžiť na vyrovnanie straty. Mesto, ako 50 %-tný akcionár nedávalo hotové peniaze, ale riešilo to takýmto to spôsobom. Postrehy hlavného kontrolóra treba vnímať, no nič nie je ideálne, preto aj na začiatku povedal, že ten zámer má aj veci, ktoré nie sú jednoznačné. Treba doriešiť náhradné plochy pre odstávku autobusov DPMK. Zatiaľ sa o tom diskutuje. O ničom nie je rozhodnuté a toto auditórium si vypočuje argumenty pre a proti a v konečnom dôsledku príjme rozhodnutie.

p. Drahovský, hlavný architekt mesta Košice – Na grafickej prílohe je vyznačené 
územie, ktoré by mal dostať do prenájmu MFK. Na decembrovom zastupiteľstve bola prezentovaná štúdia a vtedy sa vyjadril, že k tejto investícii má ÚHA kladné stanovisko, ale nie na danom území. Toto stanovisko súviselo s vtedajším poznaním veci a krátkosťou času, ktorý mali na prehodnotenie informácií. Medzi tým prebehli rokovania medzi MFK, architektom pražskej investície a dohodli sa na určitom možnom spôsobe a postupe.
V prvom rade je to preverenie možnosti umiestnenia daného štadióna na tomto území. Preto je potrebné, aby toto územie ostalo celistvé s vyriešením celej urbanistickej štúdie a na základe toho sa bude vedieť presne určiť jeho využitie. Preto je potrebné, aby pozemok 501/13, ktorý je v grafickej prílohe iba vyčiernený a je v súčasnosti majetkom iného subjektu, bol získaný späť a priradený k danému územiu, aby sa tam mohol realizovať futbalový štadión. Umiestnenie futbalového štadióna tak ako ho prezentoval na decembrovom mestskom zastupiteľstve a trval na tom aj naďalej, je v optimálnej polohe bývalého všešportového futbalového štadióna, ktorý je na križovatke Alejová. No vzhľadom na nemožnosť spätného získania pozemku a vzhľadom na diskusie a preverenie možnosti umiestnenia štadióna v tejto novej lokalite Útvar hlavného architekta má názor, že lokalizácia daného štadióna v tejto lokalite je možná, aj keď sa dostáva do menej vhodných vizuálnych a architektonických podmienok, ale je možná za podmienok spracovania a využitia architektonickej štúdie pre tento areál, spracovania regulačného plánu na dané územie, jeho schválenie v mestskom zastupiteľstve pri zachovaní celistvosti tohto areálu až do obdobia, kým nebude celé využitie areálu úplne jednoznačné a aj potom odpredaj, alebo iné využitie daných pozemkov bude možné len so súhlasom mestského zastupiteľstva. Je potrebné spätné nadobudnutie pozemku 501/13, bez ktorého umiestnenie štadióna na danom území nie je možné. Nedá sa preto zatiaľ spájať spracovanie štúdie využitia pozemkov areálu MFK s využitím pozemku jestvujúceho futbalového štadióna vzhľadom na neujasnené využitie areálu futbalového štadióna a doriešenie jeho využitia ako aj finančného zabezpečenia štúdie. Na základe schválenej štúdie a regulačného plánu by mala byť zrealizovaná architektonická súťaž na riešenie futbalového štadióna s podmienkami zadanými urbanistickou štúdiou a Útvarom hlavného architekta a ďalšie prípravné a projektové práce MFK sa budú realizovať v súčinnosti s ÚHA.

p. Pučanová, vedúca oddelenia správy majetku – K návrhu kúpnej ceny v tejto lokalite
potvrdila slová hlavného kontrolóra mesta, že cena sa tu pohybuje od 1.500.- do 3.000,- Sk, záleží od toho, na aký účel sa bude konkrétny pozemok využívať. V prípade konkrétnych pozemkov, ktoré sú uvedené v uznesení, znalecký posudok zatiaľ nebol urobený z toho dôvodu, že presná výmera ešte nie je určená, bude upresnená novým geometrickým plánom, ktorý by mal byť odsúhlasený ÚHA, SKK a až potom sa dá urobiť znalecký posudok.

p. Tkáč, generálny riaditeľ DPMK – Dopravný podnik nevylučuje akékoľvek náhradné
riešenie v súvislosti s výstavbou multifunkčného areálu, ale jeho výstupom musí byť získanie adekvátnej plochy potrebnej na nový autobusový závod. Alternatívy spomínané p. Filipkom vyžadujú odborné stanovisko ÚHA aj z pohľadu životného prostredia. Zatiaľ môže DPMK deklarovať potrebu veľkosti plochy, technického zázemia a premiestnenie plničky CNG plynu a čerpacích staníc, ktoré sú toho času na VŠA. Návrh alternatívneho riešenia od p. Podoláka majú od pondelka rána. no nemajú zatiaľ odborné stanoviská, ani vyčíslenie potrieb finančných nákladov či už na presun, alebo zámenu. Všetky riešenia potrebujú prepočet a časový harmonogram. Bolo by vhodné vytvoriť odbornú skupinu, ktorá by sa týmito alternatívnymi riešeniami zaoberala.

p. Takácsová, vedúca legislatívno-právneho oddelenia – K možnému konfliktu so 
zákonom o štátnej pomoci – Potvrdila, že okrem iných výhrad k určitým právnym nezrovnalostiam, tak aj zákon o štátnej pomoci by za daných okolností mohol byť porušený.

p. Knapík, primátor mesta Košice – Možno by bolo vhodné zohľadniť to, kto získa do 
nájmu tieto pozemky a na aký účel. K tomu bude musieť byť jasnejšie stanovisko.
Materiál sa pripravoval priebežne a niektoré veci si treba ešte ujasniť, vyhlásil preto 10 minútovú prestávku. Diskusia nie je uzavretá, preto aj po prestávke bude možnosť k téme vystúpiť. 
	
p. Mutafov, poslanec MZ – Po zvážení všetkých plusov a mínusov prerokovaného 
materiálu navrhol, aby sa prerušilo rokovanie bodu 2. aby sa na pracovných stretnutiach vydiskutovali všetky názory a najneskôr 28.2.2007 na riadnom rokovaní mestského zastupiteľstva tento bod dorokovali a prijali uznesenie.

p. Knapík, primátor mesta Košice – Dal hlasovať o procedurálnom návrhu
na prerušenie  bodu 2 mimoriadneho rokovania Mestského zastupiteľstva 
v Košiciach, ku ktorému sa vrátia buď zvolaním pokračovania tohto bodu, alebo na riadkom rokovaní, ktoré bude 28.2.2008 s tým, že tento bod sa osobitne prerokuje  ako súčasť tohto  rokovania.

Hlasovanie č. 4: za 44, proti -, zdržali sa 2.

––-     ––     ––-

3. Povinná príloha č. 10 k žiadosti o NFP v rámci Regionálneho operačného 
    programu

p. Vargovčák, námestník primátora mesta Košice – Uvedený materiál je predložený
na rokovanie mestského zastupiteľstva vzhľadom k tomu, že v minulom týždni došlo k zverejneniu prvých výziev v rámci Regionálneho operačného programu v kapitole vzdelávanie a jednou z povinných príloh žiadosti o nenávratné finančné prostriedky v rámci tohto programu je aj uznesenie mestského zastupiteľstva, ktoré odsúhlasí vstup uvedených školských zariadení do daného projektu. 

V rozprave vystúpili:

p. Hojer, hlavný kontrolór mesta Košice – V bode 3 ide o rekonštrukciu objektu ZŠ
	Kežmarská, no týka sa dvoch právnych subjektov. Nie je potrebné toto uviesť?

p. Jeníková, vedúca oddelenia školstva – Názov projektu nesúvisí s tým kde a na čo 
sa bude realizovať. Môže volať aj Slniečko. V texte sú zariadenia nachádzajúce sa v objekte konkretizované a je to ZŠ Kežmarská 28 a ZŠ Kežmarská 30.

p. Krištof, poslanec MZ – V pôvodnom zásobníku projektov na rekonštrukcie škôl 
bola aj ZŠ Abovská. Bude môcť byť pojatá do tohto projektu? Je to len začiatok podávania žiadostí, alebo konečný stav? Má záujem, aby aj táto ZŠ tam bola zaradená, lebo neslúži len MČ Košice Barca, ale aj pre Šebastovce.

p. Halenár, poslanec MZ  – K hlasovaniu o tomto bode by potreboval viac 
konkrétnych informácií. Čo je súčasťou, alebo predmetom rekonštrukcie na jednotlivých školách.

p. Gamcová, poslankyňa MZ – Na základe akých kritérií boli tieto školy vybraté, 
nakoľko školská komisia sa k tomu vôbec nevyjadrovala. Zaujíma ju, či je to v súlade s koncepciou školstva, nie s Programom hospodársko-sociálneho rozvoja. Neboli niektoré z týchto škôl navrhnuté v časovom slede na vyradenie?

p. Jeníková, vedúca oddelenia školstva -  V prvom programovacom období 2004-2006
mesto predložilo v rámci operačného programu Základná infraštruktúra 11 žiadostí, čiže 11 projektov na vtedajšie možnosti a výzvy. Z týchto 11 projektov nebol ani jeden úspešný v tom zmysle, žeby boli naň poskytnuté finančné prostriedky. Poznamenala, že každá žiadosť je finančné veľmi náročná.  Z týchto 11 žiadostí ostalo 5 v zásobníku. Od októbra s nimi pracovali. Každá žiadosť okrem projektu, technických podkladov, technických výkresov musí mať všetky náležitosti a prílohy. V žiadostiach sú už aj mestské financie. Pilotná výzva, ktorá bola zverejnená 21.1.2008 nie je časovo limitovaná a prijímanie žiadostí je od 11.2.2008 priebežne vo viacerých kolách. Ďalšie žiadosti budú predkladať na schválenie aj na budúce rokovania mestského zastupiteľstva. Kolá sa budú opakovať dovtedy, kým nebudú vyčerpané finančné prostriedky viazané na tento účel. Jedná sa cca o 411 mil. Euro. Vo všetkých prípadoch sa jedná o rekonštrukciu, zateplenie, výmenu sietí a vnútorné vybavenie škôl..

p. Gamcová, poslankyňa MZ – Nepočula odpoveď na svoje otázky. 

p. Jeníková, vedúca oddelenia školstva -  Využili možnosť predložiť materiál na toto 
mimoriadne mestské zastupiteľstvo, pretože plánujú tieto žiadosti podať v I. kole, čo by nestihli, keby čakali na riadne rokovanie MZ, ktoré sa má konať 28.2.2008. Bez tejto povinnej prílohy nie je možné žiadosť postúpiť ministerstvu. Navrhované školy nie sú navrhnuté, ani nebudú navrhnuté na vyradenie. ZŠ Park Angelinum je vynikajúca škola s dobrou perspektívou a obidve základné školy na Kežmarskej v MČ Západ majú tiež dobrú prognózu. ZŠ Považská sa prebudováva na hokejovú školu a bude tu prepojenie aj na materskú školu. Sú to školy, ktorým iste nehrozí úbytok, či nedostatok detí.

p. Knapík, primátor mesta Košice – Uzavrel rozpravu a dal slovo návrhovej komisii. 

p. Drábik, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa  § 6 ods. 2 písm. ac)  Štatútu mesta Košice   schvaľuje 
1,
a)	Predloženie žiadosti o NFP v rámci opatrenia 1.1 ROP na realizáciu projektu 
„Rekonštrukcia Základnej školy Park Angelinum 8“, ktorý je realizovaný pre 
Základnú školu Park Angelinum 8, Košice v zriaďovateľskej pôsobnosti Mesta Košice a ktorý je v súlade s Programom hospodárskeho a sociálneho rozvoja Mesta Košice. 
b)	Zabezpečenie realizácie projektu po schválení žiadosti o NFP.
c)	 Financovanie projektu vo výške 5 % z celkových oprávnených výdavkov na   
projekt  t.j. vo výške 2 500 000 Sk.
2.
a)	Predloženie žiadosti o NFP v rámci opatrenia 1.1 ROP na realizáciu projektu  
“Rekonštrukcia Základnej školy Považská 12“, ktorý je realizovaný pre   
Základnú školu Považská 12, Košice v zriaďovateľskej pôsobnosti Mesta 
Košice a ktorý je v súlade s Programom hospodárskeho a sociálneho rozvoja             Mesta Košice.
b)	Zabezpečenie realizácie projektu po schválení žiadosti o NFP.
c)	Financovanie projektu vo výške 5 % z celkových oprávnených výdavkov na  
projekt  t.j. vo výške 2 500 000 Sk.
3.
a)	Predloženie žiadosti o NFP v rámci opatrenia 1.1 ROP na realizáciu projektu  
„Rekonštrukcia Základnej školy Kežmarská“, ktorý je realizovaný pre Základnú   školu Kežmarská 28, Košice a Základnú školu Kežmarská 30, Košice v zriaďovateľskej pôsobnosti Mesta Košice a ktorý je v súlade s Programom hospodárskeho a sociálneho rozvoja Mesta Košice. 
b)	Zabezpečenie realizácie projektu po schválení žiadosti o NFP.
c)	Financovanie projektu vo výške 5 % z celkových oprávnených výdavkov na  
projekt t.j. vo výške 2 500 000 Sk.

Hlasovanie č. 5: za 46, proti -, zdržal sa -.
––-     ––-     ––-
	Program XII. mimoriadneho rokovania mestského zastupiteľstva sa vyčerpal.
18. rokovanie mestskej rady je plánované na 7.2.2008 a na ďalšom XIII. rokovaní  mestského zastupiteľstva sa s najväčšou pravdepodobnosťou stretnú 28.2.2008. 
Primátor mesta Košice Ing. František Knapík poďakoval prítomným za účasť a aktívne vstupy, kde prezentovali svoje podnety a názory a rokovanie ukončil.

          RNDr. Milan Sabol						Ing. František  Knapík
riaditeľ Magistrátu mesta Košice					primátor mesta Košice

Zápisnica vyhotovená dňa 6.2.2008
Zapisovateľka: Mária Lapšanská

Overovatelia zápisnice:

Ing. Ján Forgáč	...............................................	Podpísal dňa : 10.2.2008

p. Tibor Horváth	...............................................	Podpísal dňa : 28.2.2008
O b s a h :

1	Úvod, k programu rokovania
1	Vstup  občianskeho  združenia  Košická  aréna   do   občianskeho   združenia Hokejový  Club  Košice
5	Návrh na dlhodobý prenájom pozemkov vo vlastníctve mesta Mestskému 
futbalovému klubu Košice, a.s.
14 	Povinná príloha č. 10 k žiadosti o NFP v rámci Regionálneho operačného programu
17	Záver